27/03/2018 | Administración LocalMunicipal
A Coruña
Área de Rexeneración Urbana e Dereito á Vivenda
Planeamiento
Anuncio de aprobación definitiva do estudo de detalle para a ordenación volumétrica do estadio de Riazor, A Coruña, expediente 631/2017/187

O Pleno do Concello, na sesión que tivo lugar o 5 de marzo de 2018 aprobou definitivamente o Estudo de Detalle para a ordenación volumétrica do Estadio de Riazor, promovido polo Concello de A Coruña e redactado en febreiro de 2018 por Monteoliva Arquitectura, S. L. P. Contra este acordo, que pon fin á vía administrativa, pódese interpoñer directamente recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán a partir do día seguinte ao da publicación deste anuncio no Diario Oficial de Galicia, de conformidade cos artigos 10 e 46 da Lei 29/1998, de 13 de xullo, reguladora da xurisdición contencioso-administrativa, sen prexuízo de interpoñer calquera outro recurso que se entenda máis procedente e sexa conforme a dereito. O acordo da aprobación definitiva do estudo de detalle publicouse no Diario Oficial de Galicia número 51 do 13 de marzo de 2018. En cumprimento do disposto nos artigos 82.4 e 88.1 da Lei 2/2016, do 10 de febreiro, do solo de Galicia, e artigos 199.4, 209.1, 212.2 e 215 do Decreto 143/2016, do 22 de setembro, do Regulamento de desenvolvemento da Lei, a documentación completa do estudo de detalle aprobado tivo entrada na Consellería de Medio Ambiente e Ordenación do Territorio o día 07/03/2018, aos efectos da inscrición no Rexistro de Planeamento Urbanístico de Galicia. Aos efectos de dar cumprimento ao disposto nos artigos 82.3 da LSG, 199.3 do Regulamento da Lei 2/2016, e 65.2 por remisión do 70.2 da Lei 7/1985, do 2 de abril, Reguladora da Bases do réxime local, publicase deseguido as determinacións normativas do estudo de detalle aprobado. A Coruña, 22 de marzo de 2018 Concelleiro responsable de Rexeneración Urbana e Dereito á Vivenda P. D. (Decreto do 15.6.2015) Rosa Silvia Pasquale Horvath O presente Estudo de Detalle ten por obxecto o reaxuste de aliñacións, ordenación dos volumes previstos e a fixación de condicións estéticas na parcela dotacional de sistema xeral de equipamento do complexo deportivo de Riazor. O reaxuste limítase á regularización das aliñacións do equipamento no seu contacto co sistema viario, eliminando recunchos e xeometrías imprecisas, nos espazos da parcela existentes entre o Pavillón polideportivo, o Estadio e o edificio da piscina / frontón, tal e como se reflicte nos planos de ordenación. Xa que o complexo deportivo é un equipamento existente no PXOM e o Concello non ten previsto nin a substitución dos edificios nin a reestruturación volumétrica profunda, senón, unicamente traballos de reforma, mantemento, conservación e substitucións parciais das súas partes, con engadido de elementos que conforman unha nova fachada, o Estudo de Detalle redáctase baixo a premisa dunha definición volumétrica que non semelle diferente á configuración básica actual dos edificios do Estadio e da Piscina-Frontón, establecendo en todo caso, unha marxe de manobra que permita acometer para estas edificacións os tipos de obra previstos no artigo 1.4.7 da Normativa do PXOM, é dicir: obras nos edificios, obras de demolición e obras de nova edificación. Para cada un dos diferentes volumes existentes no ámbito, establécese o seguinte:  Torre de Marathón: este elemento atópase catalogado cun nivel de protección estrutural. Consonte o artigo 4.2.5 da Normativa do PXOM (coas modificacións derivadas da Lei 5/16 do Patrimonio Cultural de Galicia), as únicas obras permitidas serán as de restauración, conservación, consolidación e rehabilitación. Polo tanto, deberá conservar o volume correspondente á construción actual.  Pazo Municipal de Deportes: igual que no caso anterior, esta construción está catalogada cun nivel de protección estrutural. Isto implica que deberá manterse o volume correspondente á edificación actual e as únicas obras permitidas serán as de restauración, conservación, consolidación e rehabilitación, debendo manter as súas fachadas e formación de cuberta, así como os seus elementos estruturais, tal e como se indica no artigo 4.2.5 da Normativa do PXOM (coas modificacións derivadas da Lei 5/16 do Patrimonio Cultural de Galicia).  Estadio: ao tratarse dun elemento non catalogado, poderá ser obxecto de todo tipo de obra permitida polo PXOM no artigo 1.4.7 da súa Normativa, isto é, demolición, nova edificación e obras no edificio, coas especificacións establecidas nos artigos correspondentes da Normativa e coas condicións de volume definidas graficamente nos planos de ordenación deste instrumento e a edificabilidade total resultante que se sinala mais adiante.  Piscina e Frontón: do mesmo xeito co Estadio, trátase dun elemento non catalogado, que poderá ser obxecto de todo tipo de obra permitida polo PXOM no artigo 1.4.7 da Normativa:, poderá ser obxecto de demolición, nova edificación e obras no edificio, segundo o indicado nos artigos da Normativa correspondentes (1.4.8, 1.4.9 e 1.4.10), mantendo as condicións de volume definidas graficamente nos planos de ordenación e a edificabilidade resultante que se sinala mais adiante. O Estudo de Detalle establece unha envolvente volumétrica máxima representada nos planos mediante aliñacións exteriores e interiores ou de edificación. Mais aló desta envolvente permítense os seguintes usos na parcela e elementos nas construcións:  Superficies non ocupadas pola edificación, destinados a circulación peonil e pequenas áreas axardinadas residuais, mesmo a parte do campo de fútbol non ocupada pola cuberta das bancadas. Nestes espazos, libres de edificación, sitúase a Torre de Maratón, que o presente Estudo mantén nas súas condicións orixinais de volume. Amais, o espazo libre de edificación situado entre o Estadio e o Pazo Municipal de Deportes mantense nas súas condicións de espazos de circulación. E un espazo que forma parte do contorno de protección do Pazo Municipal de Deportes.  Elementos da estrutura vertical dos edificios que sobresaen da aliñación e invaden dun xeito puntual o sistema viario na rúa Manuel Murguía e na Avda. da Habana. Non se contempla un aumento da superficie invadida de sistema viario por parte da estrutura.  Elementos puntuais sobre as edificacións, tales como antenas, pararraios, bandeiras, banderolas, ou semellantes. A envolvente volumétrica máxima defínese graficamente nos correspondentes planos de planta, alzados e seccións mediante unha liña envolvente. O volume defínese sobre rasante a partir da altimetría (rasantes) da cartografía do PXOM a escala 1/500. Da ordenación volumétrica anterior resultará unha edificabilidade total sobre a parcela, distribuída entre as distintas edificacións existentes nela de: Estadio:. 35.030 m 2 Pazo Municipal de Deportes:. 9.718 m 2 Piscina e frontón:. 3.346 m 2 De xeito adicional admítese, nos edificios non catalogados e espazos libres da parcela, a ocupación baixo rasante da totalidade da parcela, aos efectos de dispor aparcadoiros soterrados e cuartos de instalacións necesarios para o funcionamento dos edificios. Por último, tal e como se reflicte no plano de cualificación, admítese a realización dun aparcadoiro soterrado baixo o sistema xeral de viario situado entre a parcela de equipamento e o Paseo Marítimo. Calquera actuación das contempladas nos elementos catalogados no ámbito deste estudo de detalle, e obras e intervencións no ámbito inserido dentro do contorno de protección do Pazo municipal de deportes de Riazor precisará da autorización da Dirección Xeral do Patrimonio Cultural, consonte establece o artigo 45 da Lei de patrimonio cultural de Galicia, mais, baixo a interpretación integrada do establecido no apartado cuarto da Instrución do 8 de novembro de 2017 relativa ao trámite de autorizacións en materia de patrimonio cultural nos bens inmobles catalogados e declarados de interese cultural, os seus contornos de protección e as zonas de amortecemento. De xeito adicional, no caso de derrubo total do estadio ou parcial que afecte á fachada que da fronte á torre, a nova construción separarase do ben unha distancia suficiente que permita a percepción do ben e non perturbe os seus valores patrimoniais. Aos efectos anteriores non se entenderá por derrubo parcial da fachada, a simple substitución dos elementos de peche existentes na actualidade por outros novos. A distancia antedita definirase e xustificarase no proxecto de obra que deberá someterse á autorización da Dirección Xeral do Patrimonio Cultural. En relación ás condicións de integración da edificación ao entorno, establécense as seguintes:  Os materiais da estrutura e de acabados responderán a unha proposta arquitectónica coherente coa tipoloxía do edificio. Serán duradeiros e con adecuada resposta ante as solicitacións da atmosfera e do clima ou, no seu caso, susceptibles de someterse ao necesario mantemento.  O edificio presentará unha imaxe de acabado digno en todas as súas fachadas e panos de peche co exterior, en especial ás que dan fronte á vía pública e ao Pavillón Municipal dos Deportes. Mesmo presentará unha imaxe harmoniosa do conxunto, baixo patróns formais unificados.  Permítese a implantación de un ou máis rótulos con alusión ao nome do Estadio. Realizaranse baixo a condición de deseño e de materiais de calidade.  Permítese a instalación de rótulos visibles dende a vía pública, identificativos dos nomes dos locais ou actividades admisibles que se desenvolvan no interior dos edificios, que terán un deseño homoxéneo e coherente coa imaxe dos edificios, e deberán ser aprobados polo Concello.  Prohíbese expresamente o remate da cuberta con fibrocemento (art.6.8.7 do PXOM).